khistorydata/jeongjo-sjw-relations huggingface dataset:
정조 7년
持平韓晩裕疏曰。伏以。神人垂佑。邦慶荐臻。歲籥且新。茀祿川至。八域含生。擧切蹈舞之忱。仍伏念。臣拙滯之性。動速愆尤。孤危之跡。自多憂畏。實無意於更玷邇班。而新除之下。不敢坐傲恩召。積違之餘。亦願仰瞻耿光。黽勉出肅。粗伸微分。因仍冒據。諒非本意。矧合啓做錯之失。臣旣隨參。有損臺體。仍發堂論。便同已遞之職。實無更出之勢。屢犯違逋。秪增悚蹙。玆於天牌之儼臨。不得不略控衷懇。伏乞聖慈。俯賜諒察。特命鐫改臣職名。千萬幸甚。臣雖不以言官自居。而旣係懲討之義。不勝憂憤之忱。玆敢略陳焉。鄭妻之薄竄海島。已是失刑。而反施移陸之恩。德相之拿致王府。終使自斃而未擧肆市之典。噫嘻。天下寧有是哉。臣竊謂殿下於鄭妻事。一擧而兩失焉。鄭妻幾危宗社之罪。不容一日置諸覆載之間。廷臣之沬血聲討。今已八年于玆。而殿下未能斷恩以義。終至用私骫法。不惟不允三司之請。而反因大霈。特施從輕之典。此一失也。當初出陸之命。旣已繳納。而畢竟移接於近畿。喉院不知也。王府不知也。大僚三司之臣不知也。忽創無前之擧。深貽方來之憂。此二失也。臣故曰殿下於此。未免一擧而兩失也。至於德相之凶圖逆節。始旣彰露於渠疏。終又昭載於獄案。孰不以爲萬剮猶輕。而讀向日之綸音。其不扼腕而裂眥。無食肉寢皮之意。則非今日臣子也。以國榮無君之心。移國之謀。俾得臥死於牖下。尙切國人之共憤。而德相之徑斃。則又在於情節悉著。詞證俱備之後。終作獲保首領之鬼。而不使手足分門而出。如此而亂賊。何所懲畏。雖謂今日無三尺之法。可也。書訓。著巨魁之殲。漢法。嚴不道之律。今之治逆太寬。殿下旣失於前矣。不擧孥籍之典。則何以洩國人之憤哉。雖曰追律有禁。而仁邦京來之結案。卽是德相之結案。則不可與他賊竝論也明矣。伏願殿下。廓揮乾斷。快施王章。從鄭妻合辭之請。擧德相收孥之典。使亂萌永絶。常憲得伸焉。臣無任屛營祈懇之至。謹昧死以聞。答曰。省疏具悉。憲疏堂疏之批。悉及之。爾其勿辭察職。
정조 7년
掌令李宗燮疏曰。伏以。日前朝參儒臣。以臣之昨年春同參堂箚事。大加非斥。責之以義理。警之以風化。臣於是。滿心惶愧。直欲鑽地而入。第辜臣之心事。庶可因此而一暴。惟殿下矜察焉。臣罪。臣自知矣。人之恃以爲人。只此一箇心。而心之發見於外者。迹也。迹已汚矣。尙何望他人之原其情而恕其心哉。今有人無故而阬穽。有親愛者。立於其傍。力不能援則斯可已矣。乃復隨衆而下石。則將爲何如人也。臣之於重臣。情誼之篤。無間親戚。擧世之所共知也。夫豈有一毫相害之心。而伊時大臣之筵奏極嚴。兩司之章箚迭發。事實之有無。末由模捉。罪名之臚列。至爲危怖。臣以弱植新進。不能固守其當初徑出之心。竟不免末梢隨參之歸。一則臣愚騃蔑識之致也。一則臣恇怯失守之罪也。名帖纔呈。愧恨旋積。以身則如窮無歸。以心則無面可顯。杜門訟愆。周歲猶一日也。非不欲亟陳自劾之章。仰請誣人之律。而其後聖上之爲重臣慰藉昭釋。殆無餘蘊。臣乃以此時斷斷。爲自明之計者。又不無隨時反覆之嫌。囁嚅趑趄。式至今日。臣之情事。吁亦慼矣。噫。古之人。雖刀鋸在前。鼎鑊在後。而猶有不變其操者。今臣臨一事變。不能自守如此。其爲人可知。人言之來。亦已晩矣。臣實滄浪。何所歸咎。而所可恨者。論人惡逆。托諸道路之傳。上而瀆崇聽。下而誤一世。在他人言之。猶是失實。自臣身論之。尙何忍爲。自臣之有此事。凡爲臣曲解者。必欲重誤臣也。責臣甚峻者。乃是深愛臣也。今此儒臣之言。實爲臣他山之石。雖聲罪至重。勘律甚峻。臣固當受而甘心。況其擬律。止於薄罷。臣實摧謝之不暇。悼痛之愈切。顧臣情踪。非所可論於臺職去就。玆敢冒入文字。仰暴衷情。伏乞聖慈。亟降威罰。勘臣罪過。以昭淸朝之法紀。仍命選部。削臣名於仕籍之中。得以自靖焉。以臣僇廢之蹤。不宜贅陳他說。而以目下事言之。凶如鄭妻。而密令出陸逆如德相。而竟使徑斃。誅討不行。義理益悔。非所以懲亂賊而折亂萌也。伏願亟從執法之請。竝施當行之律焉。臣無任屛營祈懇之至。謹昧死以聞。答曰。省疏具悉。爾其勿辭察職。
정조 7년
司諫金翊休疏曰。伏以。禮展廟宮。聖孝克伸。日吉辰良。回鑾萬康。臣民歡忭。曷有其極。臣於日昨。冒入文字。略暴憂憤之忱。冀寢成命。亟正誅討之典矣。誠淺辭拙。未蒙允兪。抑塞憂歎。寧欲無生。噫嘻。痛矣。鄭妻之生出島中。偃處畿內者。今幾日矣。大僚聯箚。未遂反汗之請。承宣守閤。至下强迫之敎。上下相持。刑政倒置。豈以大聖人奉天行討之義。强拂輿情。牢拒群請。使此元惡大憝。久逭典刑。假息陸地乎。此莫非群下之未能碎首宸陛。亟回天聽之罪。而置國賊於近畿。屈公法於私恩。古今天下。寧有是理。劇逆。非減等之罪。內地。非設籬之所。春秋無將之誅。從古難貸。而漢法不道之律。迄今未施。此所以今日廷臣之腐心痛骨。飮泣疾籲。不得請則不敢止者也。防守易懈。方來之隱憂無窮。誅戮不加。討逆之義理將晦。思之及此。不覺髮豎而膽掉也。一天不可與共戴。三尺不可以低仰。伏願聖明。廓揮乾斷。夬正王法焉。又況朝家之失刑。至於德逆而極矣。臣頃叨館職。猥隨諸僚。箚陳筵奏者。蓋慮其未及仁京之伏法。或致澤白之徑斃矣。今焉顯戮未加。陰誅先行。肢解之法莫施。跪斬之典未擧。神人之憤。無以少洩。而惟其筵席奏辭。罪著不道。凶疏草本。語犯罔赦。至於四字凶言。而逆案已具。特未及嚴訊。正法而已。鞫案昭著。逆節畢彰。顧彼兩逆之輸款。便是德相之結案。追施之律。雖有禁令。稱兵之逆。何拘常例。特命有司。亟施孥籍之典。斷不可已也。仍伏念。臣於日前諸臺之引避也。亦旣參論於規警。不敢冒當其立落。以致處置體重。而拖過屢日歸之憲臣。臺體所在。便屬已遞。自犯違傲。而猶靳例勘。猥陳衷懇。而未蒙鐫改。悶隘之極。無所逃罪。一味蹜伏。冞增悚懍。玆敢更瀝肝血。仰瀆崇聽。伏乞聖慈。亟降威罰。削臣之職。治臣之罪。以安微分。以肅朝綱。千萬幸甚。臣無任屛營祈懇之至。謹昧死以聞。答曰。省疏具悉。悉諭諸批。爾其勿辭察職。
정조 7년
副校理尹㬦疏曰。伏以。天佑宗祊。綿籙無疆。妖腰亂領。次第就法。渠率莫逃於天網。縟儀已卜於日吉。庶幾亂逆斯懲。世道永靖。而苟究其禍之首。亂之本則噫彼鄕曲無知之類。雖曰兇狡。何怨於國。何仇於君。而暗圖不軌。甘爲大逆耶。謀動干戈。欲犯京都者京來。而其意則在於推尊德相也。俯仰乾象。誑惑人心者仁邦。而其計則欲以圖脫德相也。前後鞫招。不謀而同。一則德相。二則德相。其徒式繁。互相煽動。俗習之詿誤。人彝之斁敗。罔非德相之故。受嗾榮賊。而敢爲四字叵測之說。預貿凶具。而欲圖一朝簒弑之計者。就其已著之罪。足施劓滅之典。而殿下一味容貸。薄竄善地。梟獍之性。終不自悛。蜂蠆之毒。陰懷反噬。至有仁京等凶逆而極矣。當其拿來之日。卽捧結案之招。快正王法。以洩輿憤。夫孰曰不可。而上下伈伈。玩愒度日。終使自斃囹圄。不得明正典刑。況今庭賀不遠。頒敎在卽。而所謂逆魁。不過仁京等數三遐土之醜産。而亂本禍首。不試一次之刑。未捧一字之供。至於徑殞。則設於文字之間。暴其負犯之惡。後之議今者。必曰罪狀之明白如此。王府之拿囚幾日。而不問不鞫。使之庾死者。此何法焉。又安知無右袒德相。如亨夏等輩。譸張凶論。變亂國是乎。思之及此。不覺氣短而心寒。向來朝參時。大僚筵奏。誠得深長之慮。而聖敎商量。未免示弱之政。臣恐亂賊。益無懲畏。凶黨兪肆猖獗。末流之禍。必不止於誑誘愚氓而已。此非細憂。豈可以陰誅之已行。不思王章之顯示乎。夫罪人之禁其追施者。蓋以結案未捧。重辟宜愼故也。今此德相。則某樣一疏。卽其自服之斷案也。仁京諸逆。又其同施之當律也。跽斬之法。雖難輕議。孥戮之律。自在應行。日前聯箚之末。略有所陳。未蒙兪音。意者執法之論。不俟終朝而發。側聽多日。寂然無聞。豈其煥億凶焰。猶有復燃之望。門生醜孽。尙多餘畏之在耶。臣誠不勝憂歎之至。臣義當詣闕。沬血力請。而家有拘忌之病。勢難冒入淸禁。兼銜新除。亦不敢祗肅。謹此齋沐。冒控危憤。伏乞聖明。亟令王府。快擧當施之律。使國法少伸。逆徒知戢。仍治臣逋慢之罪。亦賜譴遞。千萬幸甚。臣無任激切屛營之至。謹昧死以聞。答曰。省疏具悉。受敎昭在。豈或撓改。爾其勿辭察職。
정조 7년
癸卯正月十三日辰時。上御誠正閣。右承旨入侍時。右承旨林錫喆。記事官趙衍德。記注官金健修。記事官李祖承。以次進伏訖。上曰。綸音頒賜件。盡爲粧䌙耶。錫喆曰。姑未盡粧云矣。命讀司諫金翊休。掌令李宗燮上疏訖。仍命書批。又命讀公事訖。命退。承史以次退出。
정조 7년
癸卯正月十三日巳時。上御誠正閣。左副承旨入侍時。左副承旨朴天行。記事官趙衍德。記註官金健修金鳳顯。以次進伏訖。上曰。左承旨之病。有難供職乎。天行曰。然矣。命書傳敎曰。意謂可以行公。聞其病勢。果難供劇。左承旨今姑許遞。今日政差出。又命書傳敎曰。政官牌招開政。以領議政再度呈辭。命書傳敎曰。不允批答。又命書傳敎曰。承文院揀擇坐起。尙未設行云。使之從速爲之。新榜中。年五十人。待分館。竝卽依例陞六事。分付。又命書傳敎曰。刑曹參議兪彦鏶。吏曹參議除授。又命書傳敎曰。詞訟劇地。堂上不可不備員。刑曹參判參議有闕之代。今日政。以在京無故人擇差。又命書榻敎曰。右承旨與藥房提調入侍。賤臣承命出。與林錫喆李性源偕入進伏。上曰。本曹事。善爲修擧乎。性源曰。兼帶內局故。不無相妨之事矣。性源曰。元子宮供上物種。有待下敎擧行之敎。何以爲之乎。上曰。姑待明年。以爲擧行好矣。性源曰。常供至細。事體甚重。有難遲待明年矣。上曰。不必以此爲嫌。姑置之。可也。命退。諸臣以次退出。
정조 7년
癸卯正月十三日酉時。上御誠正閣。召對入侍時。直提學鄭志儉。參贊官李時秀。侍讀官李太亨。檢討官徐美修。假注書趙濟魯。記注官金健修金鳳顯。以次進伏訖。上曰。俄者都憲疏。有論及玉堂事。下番未及聞知而入來乎。美修仍卽退出。上命讀國朝寶鑑。太亨進讀。自第二卷上編二十五板。止中編一板。上命閣臣讀。志儉進讀。自二板。止七板。上命承旨讀。時秀進讀。自八板。止下編三板。上命注書讀。濟魯進讀。自四板。止五板。上命兼春秋讀。健修進讀。自六板。止七板。鳳顯進讀。自八板。止九板。上曰。各陳文義。可也。太亨曰。臣於鄭孝復上言。竊有感焉。其曰。罪一而罰有輕重。又曰。國人皆曰可殺。而猶不殺之。此豈非切中時病之言乎。蓋賞罰者。天下之平也。雖以人君之尊。不得有所低仰。無或以賤惡而加律焉。無或以私恩而撓屈焉。不過操其柄。而奉行天意耳。今我聖上恤刑之意。藹然於絲綸之間。作爲典則。行之有效。雖鄕曲婦孺之賤。孰不知欽恤之德意。而第念近日事。亦或有可殺而不殺者。其於孝復之言。不幸近之。伏願聖明。深加體念於此言。毋或有輕重倒置之患。以嚴天憲。以光聖德。是臣區區之望也。上曰。所陳。好矣。志儉曰。寶鑑開講之後。臣初登召對矣。雖以所講言之。我聖祖謨烈洋洋。逐條逐事。無非殿下之所當法者。有難拈出仰陳。而鄭孝復上言中。以堯舜禹湯文武之善行。爲今日之善行。皐陶伊傅周召之所以告戒於其君者。便作今日之耳聞云者。可謂親切矣。大抵看史之法。以當日事。作今日事看。則自多警省處。況寶鑑。與他冊子有異。殿下若能逐條逐事。以聖祖之所已行者。行之於今日。諸臣之所告戒者。又若耳聞於今日。則其在體行之道。尤爲親切。伏望深留聖意焉。上曰。所陳。好矣。時秀曰。今玆一部寶鑑。備載列聖朝謨烈。罔非我聖上繼述處。而伊時在廷臣隣。亦莫不左右協贊。朝夕納誨。洋洋於廈氈之上。眷眷於章奏之間者。皆足以警省後人。輝映方冊。尤豈非今日上下所可觀感者哉。伏願聖明。臨講是書之際。取其名臣碩輔所以告戒者。逐事逐條。深究細察。便作今日之耳聞。則似爲親切於監法之道矣。上曰。所陳。好矣。上曰。聖經賢傳。孰非可師可法者。而猶莫如此書之最爲親切也。然而以今視昔。自多有事勢之相反者。列聖朝良法美政。未能一一繼述。此予所以昕夕戒懼處也。且以伊時朝廷觀之。賢才蔚興。嘉謨孔彰。爲今日監法之資。而其時奏語疏辭。文法亦好。令人讀之。足以開發矣。諸臣起而對曰。聖敎至當矣。太亨曰。俄因文義。略陳愚見。而更有仰達者矣。向日陳箚後。鄭妻事。雖爲承批。德相事則未承下敎。下情甚抑鬱矣。蓋鄭妻之當初置之海島。已失太寬。今此出陸。尤豈非失刑之大者乎。且德相之尙未追律。大不成說。伏願聖明。亟允諸臣之請焉。上曰。處分。勢當異於常格。追施。自有先朝受敎。不必更煩矣。上曰。專經文臣殿講。以十七日退行。出榻敎上命退。諸臣以次退出。
정조 7년
行都承旨吳載純坐。左承旨林錫喆坐直。右承旨朴天行坐。左副承旨宋載經坐。右副承旨李時秀坐。同副承旨柳誼坐直。注書趙衍德仕一員未差。假注書鄭萬始仕直。事變假注書馬思人仕。
정조 7년
李時秀啓曰。合辭方張之時。兩司無詣臺之員。事甚未安。除在外引避退待外。未肅拜呈告人員。竝卽牌招。何如。傳曰。允。
정조 7년
以大司諫林蓍喆。正言李亮載魚錫齡。掌令李延伋李宗燮。持平韓晩裕尹致性牌不進罷職傳旨。傳于李時秀曰。只推。
정조 7년
柳誼啓曰。事變假注書李翼晉。身病猝重。勢難察任。今姑改差。何如。傳曰。允。
정조 7년
李翼晉改差。代以馬思人爲事變假注書。
정조 7년
柳誼啓曰。假注書趙濟魯。身病猝重。勢難察任。今姑改差。何如。傳曰。允。
정조 7년
趙濟魯改差。代以鄭萬始爲假注書。
정조 7년
朴天行啓曰。假注書鄭萬始。時無職名。令該曹。依例付軍職冠帶常仕。何如。傳曰。允。
정조 7년
以領議政徐命善三度呈辭。不允批答。王若曰。敷心之誥纔宣。眷遇方篤。丐身之章又至。去就胡輕。予今申申。卿毋邁邁。惟卿。七載黃閣。一片丹心。兄弟叔姪之位列淸要。世篤忠孝。軍國大小之責在輔相。予所倚毗。粵在歲乙之冬。寔著擎日之悃。恫群凶撼天之計。力扶彝綱。效一疏叫閤之忠。功在宗社。邇來首席之久任。益殫肩佛之深誠。休戚之義不忘。志則在於盡節。輔益之功爲大。材實優於濟屯。夙夜之憂勤雖多。猶非衰耋之境。終始之協贊是勉。方深委任之衷。云何引疾之章。累陳辭位之懇。逆孽之煽動相繼。世道方急於鎭安。民生之饑饉荐加。廟謨詎緩於拯救。昔疾庶幾今愈。惟俟造朝之期。重任不可輕移。寔切如渴之念。須體援而止之意。亟思幡然改之圖。於戲。前席疇咨。非無左右相輔理。上公最重。不容一二日曠間。亟斷來章。勉副至意。所辭。宜不允。故玆敎示。想宜知悉。副校理李太亨製進
정조 7년
柳誼啓曰。頒敎文赦句添入事。命下矣。藝文提學徐有隣。方在闕中。使之製進。何如。傳曰。允。
정조 7년
以殿座門路。取稟。傳于柳誼曰。依前爲之。
정조 7년
備忘記。向來申飭。不啻屢次。而猶慮病未差可。姑不催促。聞以賀儀在明。來到城外云。可知病可强焉。一向逡巡。事體道理。俱無可據。行吏曹判書金鍾秀卽爲牌招。門鑰已下。趁城門下。鑰前牌去來催促。
정조 7년
傳于柳誼曰。吏曹判書金鍾秀。更卽牌招。牌去來催促。
정조 7년
傳于柳誼曰。儒賢疏批。旣以欲賜處分爲言。且有不審之失。玉堂罷職。
정조 7년
柳誼。以弘文館言啓曰。新除授校理鄭在信。卽爲牌招察任。何如。傳曰。允。
정조 7년
以校理鄭在信牌不進罷職傳旨。傳于吳載純曰。只推。
정조 7년
以修撰李度謙。副修撰金履正尹得孚牌不進罷職傳旨。傳于林錫喆曰。只推。更爲牌招。
정조 7년
柳誼。以弘文館言啓曰。本館下番闕直。事甚未安。修撰徐美修卽爲牌招入直。校理鄭在信旣有只推之命。副校理尹㬦疏批已下。竝卽牌招察任。何如。傳曰。允。
정조 7년
吳載純。以吏曹言啓曰。敦寧府參奉兪漢弼呈狀內。矣身本無敦寧。法不當行公云。旣無敦寧。則揆以公格。不可仍置。依例改差。何如。傳曰。允。
정조 7년
柳誼。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
宋載經。以兵曹言啓曰。明日陳賀時。侍衛不可不備員。而五衛將洪龍鎭前任惠山僉使。南性五前任全州營將。李慶獜前任全羅監營中軍。竝時在任所。今姑改差。其代與未差之代。口傳差出。以爲備員侍衛之地。何如。傳曰。允。
정조 7년
兵曹口傳政事。以南志默李漢明洪宅夏張成漢爲五衛將。
정조 7년
柳誼。以兵曹言啓曰。去冬三朔能麽兒考講時。中樞府經歷李仁默。前訓鍊院判官朴載熙。訓鍊院主簿李啓春金吉行崔漸亨。武臣兼宣傳官尹𡊠申在德金鼎瑞金最煥。部將金柱。守門將李宅觀。一次不通。都摠府都事尹守默。前刑曹佐郞沈鑏。工曹佐郞李尙淵。二次不通。武臣兼宣傳官宋履成三次不通。刑曹正郞李聖濂四次不通。依定式。一次二次三次不通人。竝從重推考。四次不通人。越捧一等。何如。傳曰。允。
정조 7년
又以兵曹言啓曰。新除授柔遠僉使韓景禹呈狀內。老父今年七十二歲。且無兄弟。法不當遠離赴任云。邊將之親年七十歲以上無兄弟獨身者。許遞其任。已有定式。依例改差。何如。傳曰。允。
정조 7년
又以兵曹言啓曰。新除授惠山僉使尹光億。歷辭之際。落馬重傷。時月之內。實無登途赴任之望。呈狀乞遞。病勢雖如此。邊地邊將。不可以身病。循例改差。罷黜準期不敍。何如。傳曰。允。
정조 7년
又以兵曹言啓曰。五衛將趙德常。素抱風痺之証。當此換節之時。一倍添劇。時月之內。實無起動供職之望。呈狀乞遞。病勢旣如是。則宿衛輪番之任。不可久曠。改差。何如。傳曰。允。
정조 7년
又以義禁府言啓曰。黃海監司黃昇源狀啓。據刑曹粘目內。許沙前僉使朴緯漢。椒島前僉使朴道寬等。移本府處之事。允下矣。朴緯漢。以關西船領運差使員。時在長淵地。朴道寬自任所。未及上來云。依例發遣府書吏竝拿來。何如。傳曰。允。
정조 7년
司諫金翊休啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人洪樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢德相。應坐諸囚發配之命。仍令牢囚。嚴訊取服。各施當律。措辭見上答曰。不允。新除授獻納尹尙東。時在京畿長湍地。請斯速乘馹上來事。下諭。司憲府執義徐有成。以臣於言責之任。豈有一分堪承之望。而目見鄭妻之量移。德相之徑斃。憂憤所激。懲討義急。冒沒詣臺。擬陳所懷。而適値多臺違牌之時。不得已獨爲求對矣。卽伏見傳敎下者。以獨自求對。前所未聞。後弊所關。辭旨截嚴。至下問備之命。臣滿心惶愧。無地自容。其何可一刻冒據於臺次乎。引嫌而退。懲討雖急。臺體亦重。問備之下。勢難仍在。請執義徐有成遞差。答曰。依啓。
정조 7년
刑曹參議兪彦鏶疏曰。伏以。三陽回泰。萬品咸亨。恭惟聖德日新。景祿川至。竊不勝瞻望傾祝之私。臣向從縣道。申控血懇。冀免虛縻之銜。顒俟曲遂之仁。及奉聖批。不惟不準所辭。重以辭旨優渥。責勉過隆。臣伏地莊誦。且感且惶。方以久據匪分。虛辱恩數。一倍踧踖。益不省措躬之所。乃於是際。忽聞有陞資之命。繼被秋官除旨。臣惝怳驚惑。實莫知所以有此也。噫。臣之本末情實。曾已屢次陳聞。伏想天鑑。庶有以垂燭矣。臣庸疎之才。無成於擧業。癃陋之身。自甘於屛廢。區區至願。惟在謹守本分。安養餘年。以自優游於聖化之中。不幸虛名。上誤聰聽。濫竽於招延之數見。處以臺省之任。已足爲朝廷之羞。而前後八年之間。一味力辭。終不得仰承明命者。只爲其分不敢當。而病不可堪也。前此所叨之職。尙且引分自劃。如縛求解。況又轉輾超遷。以至於下大夫之列。則名實於是而尤舛。聽聞於是而增惑。私心惶恧。固無可言。且以公朝政體言之。凡晉秩授官。必其歷試多而功能著然後。施之不濫而受之不僭。若臣者。不過廢伏無能之一白徒耳。豈宜驟加顯擢。有若循次陞躋。以累聖朝懋實之政也哉。臣竊伏聞向日儒臣。有論近世所謂學者。假眞售僞之弊。其曰華選顯秩。節次推遷者。正爲如臣濫冒者道也。是則不待當世之公議。而自知甚明。其何敢眛量己之義。忽辭尊之戒。冒沒趨承。上以重辱名器。而下以益招譏議哉。臣之蒙被恩除。已有日矣。臣有老母。今年恰滿九耋。乃蒙優老之特恩。旣施封爵之典。又賜惠養之資。母子兄弟。相對感祝之中。母病忽復添劇。懍綴有加。焦灼靡遑。玆始冒入文字。仰瀆宸嚴。伏乞聖明。察臣肝膈之懇。亟收新授資級。仍遞見職。以便公私。誠爲萬幸。臣無任屛營祈懇之至。答曰。省疏具悉爾懇。爾見向下求賢綸音否。見今朝著林下之士。絶無彙征之美。在旌招之列者。亦只是爾一人。惟予必欲致爾之心。爾嘗不待予言之煩複。庶或領略。噫。以今朝象。以今國事。儻無儒者之協輔。何能正人心而振士氣。使薦紳章甫。知所矜式也。至若疏中。以朝參日儒臣筵奏。有此引義之說。儒臣下語之際。誠有不審之失。際又有臺章。方賜處分。爾早亟回若浼之志。更體如渴之意。卽起造朝。弘濟時艱。玆餘在日後敦諭中。此姑略之。仍傳曰。此批答。遣史官。傳諭于兪儒賢處。
정조 7년
正言李亮載疏曰。伏以。天休日滋。邦慶川至。寶鑑進而繼述之聖孝彌光。世室成而宗祀之殷禮克備。元子定號。國本永鞏。我東方億萬年無疆之休。實基於此。八域含生。莫不懽欣鼓舞。而三陽回泰。景命維新。親享祗謁。次第順成。抃賀之忱。曷有其極。仍伏念。臣性本昏憒。識又魯莽。淸朝耳目之寄。自知其萬不近似。而生逢聖世。猥被洪造。忝叨臺銜。適在於大論方張之日。臣他不暇顧。有除輒膺。醜拙畢露。罪悔增集。乃於朝參合辭同啓之際。擧措顚錯。旣有承宣之請推。繼被儒臣之請罷。其爲臺閣之羞。當如何哉。臣滿心惶愧。靡所容措。縮伏俟勘。蠢動無路。日事違傲。徒積罪戾。此豈臣所樂爲者哉。誠以廉防不可自壞。而臺端一步。視爲鐵限者也。玆冒僭猥之誅。略暴跼蹐之悃。伏乞聖明。亟削臣職。仍治臣罪。以肅朝綱。以靖私義。臣於自劾之章。固不宜贅及他說。而事在目下。憂憤弸中。敢此冒陳。惟殿下察納焉。噫嘻。痛矣。凶如鄭妻而尙逭王章。甚至於生出島中。偃處畿內。神人之憤鬱。到此極矣。國家之刑政。如彼乖矣。大僚之聯箚。承宣之守閤。俱未蒙兪允之音。一日二日。迄無反汗之擧。使一國臣民。共戴一天。憤不欲生。誰謂大聖人無私之德。乃有此屈王法而拂輿情耶。隄防漸弛。義理將晦。此所以今日廷臣之腐心痛骨。飮泣齊籲。不得請則不敢止者也。伏願聖明。廓揮乾斷。夬正王法焉。又況德相窮天極地之罪。尙忍言哉。筵席奏辭。卽莽卓之所不敢發也。衛所凶疏。亦懿桓之所不敢爲也。逆節畢彰。罪案已具。固當卽地嚴訊。夬正邦刑。而止於拿囚。竟致經斃。使亘萬古所無之元惡大憝。得保首領。未施肢解之典。國家之失刑。臣民之蓄憤。尤當如何哉。追施之律。雖有禁令。如德相劇逆凶賊。何拘是例。伏乞特命有司。亟施孥籍之典。少泄神人之憤焉。臣於向日朝參時。儒臣洪仁浩所懷。竊有所慨惜者。其曰求賢之道。不必以學者二字。立名目。噫。是何言也。夫學之一字。卽古聖賢傳授之法。而修齊治平。莫不權輿於是學故。學然後。固可謂之賢。而自古無不學之賢者。則求賢之道。捨是學而將何所準的乎。其曰廢科擧。飭容儀。案上置程朱書數卷。則便以爲道學君子。而不過主張怪論。誤壞世道而止耳。噫。其所謂主張怪論。誤壞世道者。臣未知其何所指斥。而飭容儀。讀程朱者。皆歸之於怪論。則程朱之書。其將廢棄而不讀耶。假稱學者。欺世盜名者。間或有之。而遂以此盡疑學問之人。而歸咎程朱之書。則其果成說乎。經幄告君之辭。固不當如是矣。其曰先以白衣招見。叩其才學。噫。人君之待賢。苟不致敬盡禮。則雖繫馬千駟。不顧也。安有以道學爲名者。白衣膺命。衒能於筵席之前。廁跡於簪紱之間哉。方今聖明在上。以崇儒重道爲第一義。此政道學彬蔚。儒化大行之會。而以職在論思之臣。乃反顯斥儒業。輕蔑學術。啓人君侮賢之心。誣一世讀書之士。其爲世道之憂。誠非細故。臣謂奉常正洪仁浩。施以譴削之典。以懲浮薄蔑學之習。斷不可已也。臣無任激切屛營祈懇之至。答曰。省疏具悉。上款云云。已悉諸批。朝參日。山林事。儒臣筵奏。俄因儒賢引義疏。又因爾疏。欲施責飭。而取考伊日擧條。卽諸儒臣。合所懷。非洪仁浩一人之言。則爾疏中。單擧仁浩。至請譴削。豈或失於照檢而然耶。爾其勿辭。從速察職。
정조 7년
癸卯正月十四日辰時。上詣春塘臺。內試射入侍時。直提學鄭志儉徐有防。同副承旨柳誼。記事官趙衍德。記注官金健修。記事官李祖承。以次進伏訖。上曰。今日禁御兩營私習停止事。分付。宣傳官承命出傳。以領議政三度呈辭。命書傳敎曰。不允批答。上曰。該營大將及中軍郞廳。卽爲擧行事。分付。宣傳官承命出傳。大將李敬懋。中軍白東俊。郞廳金載瓚。以次入就位。行軍禮訖。進伏。上曰。卿家延諡。何當設行乎。敬懋曰。欲從近爲之矣。上曰。中軍家延諡。亦何以爲之乎。東俊曰。諡狀。請於洪樂命。姑未構出矣。上曰。從速擧行。可也。東俊曰。謹當依敎矣。上曰。應試時。除矢數執鼓。只呼名擧行。可也。掌務官呼各人名。以次試藝。上曰。大抵槍劍軍。比諸挾輦軍。其所勞苦。不啻倍蓰。予於此輩。未嘗不矜悶矣。今番試藝。專出慰悅之意。看勢之際。勿爲峻考。寬其等數。俾得各沾恩賞。可也。敬懋曰。聖敎誠然矣。上曰。左承旨入侍。賤臣承命出。與林錫喆偕入進伏。命書榻敎曰。右承旨馳詣宗廟永寧殿社稷景慕宮。奉審摘奸以來。又命書傳敎曰。政官牌招開政。命錫喆。讀奏兪彦鏶上疏訖。上曰。疏中引義。誠涉太過矣。有防曰。然矣。上曰。刑議陞品之日適有儒臣之言。亦可怪矣。有防曰。然矣。試藝訖。命帳前頒賞。宣傳官以次呼名。分等授賞訖。命退。諸臣以次退出。
정조 7년
癸卯正月十四日申時。上御誠正閣。召對入侍時。直提學鄭志儉。參贊官林錫喆。侍讀官李太亨。假注書鄭萬始。記注官金健修。記事官李祖承。以次進伏訖。上命讀寶鑑。太亨進讀。自第二卷下編八板。止十三板。志儉進讀。自十四板。止二十板。錫喆進讀。自二十一板。止二十三板。萬始進讀。自二十四板。止二十六板。健修進讀。自二十七板。止二十七板。祖承進讀。自二十八板。止二十九板。上曰。各陳文義。可也。太亨曰。臣謹按我世宗大王下敎略曰。如有徇私謬擧。害及生民者。按律科罪。無或容貸。臣讀此。不勝欽歎之至。蓋中國。自古及今。皆有謬擧之罪。國初盛際。特敎又如此。而近來則絶無薦主論責之擧故。無所顧畏。其於薦人官人之際。不免有循私謬擧之患。請自今。凡於薦人之時。另加採擇。無或循私之意。嚴明申飭似好故。敢此仰達矣。上曰。依爲之。政値受薦之時。以此意。出擧條。申明嚴飭。可也。出擧條志儉曰。今日所講諸條。又莫非聖德大業。度越百王之事也。臣實不知擧何事何條。仰陳文義。而第觀太宗世宗兩朝臨御時。水旱連仍。無歲不饑。而因我兩聖祖至誠恤民。不特使之免于溝壑。卽我朝億萬年基業。已鞏於此時矣。近年以來。殿下以旱荒爲憂。申飭中外。實心救恤。此誠繼述之大者。而殆無以復加矣。但太宗朝下敎有曰。減膳撤樂審理冤獄等事。於憂旱。末也。但要施政得其正爾。得正云者。循天理自然之公。而不容一毫人爲之謂也。刑賞。政之大者。而近來殿下。連下曠蕩之澤。屢施肆赦之典。聖恩滂霈。中外悅豫。而元惡大憝。多不置法。已是失刑。而其他雜犯。亦多獲小人之幸者。揆以天理之公。果未知如何也。今於聖祖施政得正之敎。克加體念。凡於刑賞。勿牽恩私。勿開僥倖。一以當然之天則爲準。以爲答天心安民生之本。區區之望也。上曰。所陳。好矣。錫喆曰。閣臣所陳精切。臣無更奏者矣。上曰。召對自有體貌。而近日則日講好冊子。往往有激切感歎處。有怵惕省顧處。比之經傳。尤爲襯着故。畢講後。更欲爲之矣。志儉曰。凡聖上體念繼述之道。豈待臣等之區區加勉。而第於體念之際。必以實心下工。則治法政謨。豈有今古之或殊哉。古人所謂有爲者。亦若是矣。上曰。所奏。甚好矣。命退。諸臣以次退出。
정조 7년
癸卯正月十四日二更一點。上御誠正閣。坐直承旨入侍時。同副承旨柳誼。假注書鄭萬始。記注官金健修。記事官李祖承。以次進伏訖。上命書刑曹參議兪彦鏶疏批訖。上曰。吏判牌去來催促事。分付。賤臣承命出傳。上曰。朝參日。儒臣擧條持入。可也。賤臣承命持入。命書正言李亮載疏批訖。上曰。臺臣處置爲之乎。誼曰。今日不爲之矣。命書傳敎曰。孝烈之歲初抄聞。曾有受敎。今年何不分等條列以啓乎。政院問于該曹以稟。上曰。卽爲出給於堂吏。使之頒布於朝報。可也。賤臣承命出傳。命書傳敎曰。不料此重臣之處義。若是乖宜也。旣無難進之義。又非必辭之職。深夜累招。坐待承膺。而一違再違。無意入城。將至撤漏而後已。揆以事體。寧容乃爾。行吏曹判書金鍾秀再牌傳旨勿施。更卽牌招。違牌傳旨勿爲呼望。到闕外。政院卽請標信。上曰。城外不可懸牌。若到城門。則當開門以入。吏判處。以此意。斯速。分付。賤臣承命出傳。命書傳敎曰。新溪縣令洪守榮除拜之後。尙無動靜。如渠小官。焉敢如是。更加各別嚴飭。使之當日辭朝。更或遲滯。令該府拿問處之。命退。承史以次退出。
정조 7년
行都承旨吳載純坐。左承旨李在學坐直。右承旨林錫喆坐。左副承旨朴天行坐。右副承旨李時秀坐。同副承旨柳誼坐直。注書趙衍德仕一員未差。假注書鄭萬始仕直。事變假注書馬思人仕。
정조 7년
傳于柳誼曰。侍衛軍兵毛具。
정조 7년
以領議政徐命善四度呈辭。傳于吳載純曰。安心調理。
정조 7년
承旨前望單子入之。李在學落點。
정조 7년
傳于吳載純曰。左承旨入侍。
정조 7년
傳于吳載純曰。都承旨與閣臣。持御製璿源譜略序文校正本入侍。
정조 7년
傳于吳載純曰。右承旨持吏兵曹歲抄入侍。
정조 7년
李時秀啓曰。頒赦爲之事。命下矣。未承受推考傳旨。自本院依例爻周之意。敢啓。傳曰。知道。
정조 7년
以百官加下批政事。取稟。傳于李在學曰。當日爲之。
정조 7년
李在學啓曰。卽者吏曹假郞廳來言。百官加下批政事。當日爲之事命下。而判書金鍾秀未肅拜。參判金履素病不來。參議兪彦鏶在外。不得開政云。判書金鍾秀旣已出牌。參判金履素。亦爲一體牌招開政。何如。傳曰。允。
정조 7년
柳誼啓曰。吏曹參判金履素牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 7년
備忘記。常溪君濬。西溪君熠。竝百官加。親授。
정조 7년
備忘記。綾城尉具敏和。興恩副尉鄭在和。竝百官加。親授。
정조 7년
備忘記。中官崔昌恒李元碩。竝百官加。親授。
정조 7년
有政。吏批。判書金鍾秀未肅拜。參判金履素進。參議兪彦鏶在外未肅拜。承旨李在學進。啓曰。判書金鍾秀未肅拜。參議兪彦鏶在外未肅拜。小臣獨政未安。何以爲之。敢稟。傳曰。仍爲之。又啓曰。茂出府使。今當差出。以未準朔禁軍將。竝擬。何如。傳曰。允。以成德朝爲執義。李重馥爲司諫。徐有成爲修撰。嚴思晩爲副修撰。李永穆爲兵曹正郞。洪彦喆爲奉常正。任希問爲監察。李義彬爲茂山府使。李光一洪應龍爲崇寧殿參奉。綾城尉具敏和今加靖德。興恩副尉鄭在和今加綏祿。西溪君熠今加興祿。常溪君濬今加承憲。以上百官加。親授。軍器直長單韓德亮。奉事單洪重振。副奉事單崔泰起。參奉單鄭弘澤。中官崔昌恒今加崇政。李元碩今加嘉善。以上百官加。親授。故直長洪義人贈執義。故通德郞洪哲人贈持平。以上贈職事。承傳。兵批。判書鄭好仁進。參判鄭昌順病。參議沈有鎭入直。參知李夔病。承旨柳誼進。以沈公燁爲宣傳官。具世元爲惠山僉使。李陽信爲柔遠僉使。金光秀爲許沙僉使。李益魯爲南虞候。徐理修爲興陽監牧官。護軍徐有成。司直沈豐之宋載經。司正鄭萬始。以上單付。禁衛把摠元綮鎭加資事。承傳。
정조 7년
傳于李在學曰。召對爲之。
정조 7년
柳誼啓曰。明日次對。兩司無進參之員。除在外疏批未下外。未肅拜呈告人員。竝待開門牌招。何如。傳曰。允。
정조 7년
李在學啓曰。專經文臣殿講。以十七日爲之事。命下矣。處所。以何處爲之乎。敢稟。傳曰。宣政殿爲之。
정조 7년
傳于柳誼曰。承旨房仍。左承旨爲軍士房。
정조 7년
以修撰徐有成。副修撰嚴思晩牌不進罷職傳旨。傳于柳誼曰。只推。更爲牌招。
정조 7년
傳于李在學曰。坐直承旨入侍。
정조 7년
傳于柳誼曰。赦文中。有曰昧爽以前。雜犯死罪外。徒流安置充軍等罪名。未至配所已至配所。已決正未決正。咸宥除之云云。兵曹有未發配之充軍罪人。則今日赦典。不爲錄啓。似是近例無可推而然。不察則不察。自今充軍之兵曹所關罪。赦典日。依例錄啓事。分付。
정조 7년
以兵曹。未發配充軍罪人鄭雲大別單。傳于柳誼曰。放加棍分揀。
정조 7년
以義禁府時囚罪人放單子。傳于李時秀曰。李元龜放。洪秉文事係民事。有難輕放。仍捧供以聞。尹翊東事係民事。有難輕放。仍捧供以聞。
정조 7년
以義禁府未及拿來罪人單子。傳于李時秀曰。申大升朴緯漢朴道寬放。
정조 7년
以刑曹時囚罪人吳奎源梁濟基等。未蒙宥單子。傳于李時秀曰。兩囚。卿等開坐上曹庭。以渠輩當初所犯。不過無知妄作。若知顚末。豈有是也。討逆綸音各一本。與崇儒術綸音。謄給。下送全羅監營。使之參酌決放。
정조 7년
吳載純。以吏曹言啓曰。在前頒赦時。例有別歲抄書入之事矣。今則何以爲之。敢稟。傳曰。依例書入。
정조 7년
柳誼。以兵曹言啓曰。在前別歲抄時。有準期不敍書入之例。今番則何以爲之。敢稟。傳曰。依例書入。
정조 7년
吳載純。以弘文館言啓曰。本館下番。無他推移之員。不得已。以上番姑降入直之意。敢啓。傳曰。知道。
정조 7년
又以奉常寺官員。以都提調提調意啓曰。東籍親耕田所種九穀。先農祭後。卽爲起墾付種之意。敢啓。傳曰。知道。
정조 7년
李在學。以吏曹言啓曰。掌苑署別提趙重鼎除拜後。過限未肅拜。依例改差。何如。傳曰。允。
정조 7년
禁府啓目。粘吳錫忠擊錚回啓云云。獄體至重。今難輕議。置之。何如。判付啓。甲乙之論。未知何以適從者。本事顚末。猶不能詳悉故耳。卿等取考文書。更具意見。論理指一稟處爲良如敎。
정조 7년
癸卯正月十五日辰時。上御仁政殿。陳賀入侍時。行都承旨吳載純左承旨林錫喆。右承旨朴天行。右副承旨李時秀。同副承旨柳誼。記事官趙衍德。假注書鄭萬始。記注官金健修。記事官李祖承。以次隨駕。上具冕服。出萬安門。通禮跪請乘輿。上乘輿。詣仁政殿。降輿卽座。命書傳敎曰。吏曹判書金鍾秀。從重推考。牌去來。另加催促。使之入侍。賤臣承命出傳。載純曰。今日賀班。承旨當爲備員。而左副承旨沈有鎭。方在監印廳。不得進參。合有變通之道故。敢此仰達矣。命書傳敎曰。許遞。前望單子入之。衍德承命出傳。引儀唱四拜禮。宗親文武百官行四拜禮。讀箋官李太亨陞殿跪讀箋文。百官嵩呼。引儀唱四拜禮。百官行四拜禮訖。通禮跪告禮畢。奉朝賀金致仁。領府事金尙喆。判府事鄭弘淳。左議政李福源。右議政金熤。以次進前。致仁曰。皇天祖宗。默祐陰騭。巨魁就戮。龍蛇俱化。乃於今日。親臨正殿。頒敎中外。國勢永占盤泰之休。群情不勝欣忭之至矣。福源曰。頒敎文中。諸賊自有源委根柢。而猶未盡勘罪。神人之憤。安得快洩耶。臣等以鄭妻事。兩箚煩瀆。竟未蒙兪音。尙使偃息於近畿之地。下情誠不勝抑鬱矣。熤曰。今番討逆之擧頭腦。猶未劈破。刑政已乖。義理多晦。臣之今日此奏。亦覺後時。而係是群賀之日故。特以懲勵之意。敢此仰達矣。尙喆曰。向來鄭妻處分。上意亶在於追先。臣等非不知前後聖一揆。而但鄭妻與世龍妻事。層折懸殊。殿下不守常憲。徑先酌處。輿情安得不拂鬱耶。殿下盍思貽燕之道也。臣等竊爲慨然焉。上曰。卿等之言。好矣。都不如古人故然耳。熤曰。臣等誠不勝憂歎矣。殿下豈可以不如古人自處耶。上曰。非獨予自謙之辭。亦謂在廷之人矣。福源曰。世龍妻鄭妻。俱是惡逆。而鄭妻比世龍妻。尤是窩窟巨魁。而處分若是其乖當。豈快於人心乎。上曰。用權宜之道。亦何妨也。熤曰。權者。合於經之謂也。旣違於經。則安得爲權耶。以頃下綸音及今日頒敎文觀之。諸賊之窮凶逆節。昭著無餘。而及其勘律。如是輕歇。臣竊恐垂之後史。莫不滋惑而難辨也。福源曰。國榮德相兩賊。徑先致斃。而尙未施當施之律。刑政之失。豈有大於此者乎。上曰。頃日次對。已悉之矣。上曰。吏判之病。何如。果難進參於賀班耶。致仁曰。病勢實難參班故。乘轎僅到闕外矣。福源曰。今日次對。旣是賀日故。不爲頉稟矣。上曰。明日來會。可也。致仁等。以次退出。載純曰。刑曹參判趙時俊除拜後。過三日不爲出肅。依定式推考警責。仍卽牌招。何如。上曰。依爲之。出擧條上曰。內閣。太學進箋還內後。來詣閤外。擧行事。分付。上乘輿入仁和門。諸臣口傳問安訖。以次退出。
정조 7년
癸卯正月十五日巳時。上御誠正閣。都承旨左承旨右承旨。與閣臣入侍時。行都承旨吳載純。左承旨李在學。右承旨林錫喆。記事官趙衍德。記注官金鳳顯。記事官李祖承。檢校直提學沈念祖。直提學鄭志儉徐有防。檢敎待敎鄭東浚。以次進伏訖。上曰。今日內閣入直。誰也。有防曰。臣今入直矣。命念祖讀奏御製璿源譜略序文訖。上曰。此序。謄出多本。大臣及原任閣臣。一次經覽後。入刊可也。念祖曰。當依下敎爲之矣。上曰。都承旨亦爲經覽。仍令入錄於校正秩。可也。命書傳敎曰。璿源譜略御製序文草本。旣已校正。當遍示時原任大臣閣臣。一兩日內。可以入刻。而原篇校正處。亦多下詢事。宗簿寺校正堂上。明日次對。同爲入侍。李命植近日進不進。連爲懸病。事體所在。極爲未安。從重推考。申飭行公。命退。諸臣以次退出。
정조 7년
癸卯正月十五日申時。上御誠正閣。召對入侍時。直提學徐有防。侍讀官鄭在信。檢討官李太亨。假注書鄭萬始。記注官金鳳顯。記事官李祖承。以次進伏訖。上曰。二直提學先爲出去。持御製序文。遍示諸大臣處。問議以來。可也。有防承命退出。上曰。政官入來。開政與否。知入。可也。賤臣承命出。廻奏曰。參判處。出再牌。姑未入來開政云矣。上曰。百官加下批。不可經夜。政官牌去來催促事。分付。鳳顯承命出傳。命讀寶鑑。在信進讀。自第二卷下編三十板。止卷末。太亨進讀。自第三卷第一編一板。止三板。在學進讀。自四板。止七板。萬始進讀。自八板。止八板。祖承進讀。自九板。止十板。上曰。各陳文義。可也。在信曰。臣初登講筵。文義未及詳究。而但伏願事事體念矣。上曰。所言。好矣。太亨曰。臣伏見世宗朝。參贊許稠。請勤政殿丹雘。勿令侈靡。因曰。上有好者。下必有甚焉者。臣於此言。深有味焉。蓋人君躬行節儉。則必有上行下效之美。近世昇平日久。習俗漸趨於奢靡。閭巷侈風。亦或有過度者。自上誠躬行節儉。則習俗之變易。如反手矣。大禹之菲衣。衛侯之大布。終基大業。伏願聖明。留心格言。思所以一變習俗。以基國家無疆之福。上曰。所陳。好矣。在學曰。洪惟我列聖朝。心法治謨。具在於一編寶鑑。字字言言。無非我殿下體念繼述之資。其在殿下典學之工。尤爲緊要精切。臣則以爲。有勝於經傳之進講矣。第臣謹按世宗大王下敎。有以論議之際。一人是之。皆曰是。一人非之。皆曰非。至發臨朝之憂歎。而目今此弊。比之其時。不啻倍蓰。而已媕娿成風。讜直無聞。殿下之前後求言。亦非不勤摯。而終未聞來諫之實效。臣愚。伏願益恢虛受之量。以革緘默之風焉。上曰。所陳。好矣。命退。諸臣以次退出。
정조 7년
癸卯正月十五日二更三點。上御誠正閣。坐直承旨入侍時。二直提學徐有防。同副承旨柳誼。假注書鄭萬始。記注官金鳳顯。記事官李祖承。以次進伏訖。上曰。俄下開門標信持入。可也。賤臣承命持入。命退。諸臣以次退出。
정조 7년
行都承旨吳載純坐。左承旨李在學坐直。右承旨朴天行坐。左副承旨李時秀坐。右副承旨李文源未肅拜。同副承旨柳誼坐直。注書趙衍德式暇一員未差。假注書鄭萬始仕直。事變假注書馬思人仕。
정조 7년
傳于朴天行曰。大臣備局堂上引見。
정조 7년
傳于柳誼曰。慈宮當還御慈慶殿。以念前後推擇事。分付該曹。此是一闕之內。雖有前例。旣承慈敎。不必張大。只政院玉堂問安。廷候勿爲事。分付。
정조 7년
以領議政徐命善五度呈辭。傳于吳載純曰。安心調理事。遣史官傳諭。
정조 7년
以判府事鄭弘淳掃墳呈辭。傳于李時秀曰。給由馬澆奠床備給。
정조 7년
李在學啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
吳載純啓曰。今此試官望中時無職名人。令該曹口傳付軍職。何如。傳曰。允。
정조 7년
兵曹口傳政事。副司直趙時偉單付
정조 7년
以大司諫林蓍喆。正言李亮載。掌令李宗燮。持平韓晩裕尹致性牌不進罷職傳旨。傳于柳誼曰。只推。更爲牌招。
정조 7년
以大司諫林蓍喆。正言李亮載。掌令李宗燮。持平韓晩裕尹致性牌不進罷職傳旨。傳于柳誼曰。只推。
정조 7년
以修撰徐有成牌不進罷職傳旨。傳于柳誼曰。只推。
정조 7년
傳于朴天行曰。左副承旨入侍。
정조 7년
傳于李時秀曰。召對爲之。他承旨入侍。
정조 7년
以新溪縣令洪守榮拿處傳旨。傳于柳誼曰。飭敎何等丁寧。則焉敢逡巡。畀渠字牧。予意亦豈偶爾。何必拿處然後承命。此傳旨勿施。使之當日辭朝。蔭官雖無外補之例。在渠無異外補。更或遲滯。是不畏國綱。令該曹各別嚴飭。向以慰慈心爲敎。尤何敢不卽辭朝。以此一體嚴飭。
정조 7년
承旨前望單子入之。李文源落點。
정조 7년
以右副承旨李文源牌不進罷職傳旨。傳于柳誼曰。只推。更爲牌招。
정조 7년
以右副承旨李文源牌不進罷職傳旨。傳于柳誼曰。只推。
정조 7년
吳載純。以校正廳言啓曰。昨年十二月二十四日宗簿提調入侍時。宗簿寺提調李命植所啓。刑曹判書嚴璹昨日筵奏中。德宗大王書嗣一款。當爲釐改爲言。其言固似的礭。而第念事體之重大。有難議定於卒乍。更爲博詢處之。何如。上曰。問議于時原任大臣禮官草記。可也事。命下矣。依聖敎發遣本廳郞廳。問議于時原任大臣禮官。則領中樞府事金尙喆。以爲今以璿源譜略中。德宗大王書嗣當否。有此問議之命矣。帝王繼序。承統爲重。今此重臣所奏。非無所據。第伏念譜略體裁。一遵列聖御牒。則嗣字之書於德宗大王下者。必不當以宗臣私錄書之。莫重典禮。恐難輕議。如臣鹵莽。何敢臆對。惟在博詢而處之。伏惟上裁云。領議政徐命善。以爲因重臣嚴璹所奏。有此歷詢之命。臣謹稽譜略。有繼序圖焉。有世系焉。繼序圖。以承統爲重。故成宗大王。書於睿宗大王之下。世系則有子孫錄。故成宗大王。書於德宗大王之下。義各有主。例各不同。當初敍次。豈無所據。臣意則恐不容輕議。伏惟上裁云。行判中樞府事鄭弘淳。以爲今因重臣嚴璹所奏。有獻議之命。臣本曚昧。何能仰答俯詢。第伏念譜略中。繼序圖則主承統。世系則主御牒。當初創修。豈無所據。今於世系錄中。參用繼序圖例。則體段各異。恐欠妥當。然事體至重。惟在博詢而處之。伏惟上裁云。行判中樞府事李徽之。以爲今以德宗大王書嗣事。詢及微臣。臣於禮學。本來空疎。且祖宗朝久遠莫重莫大之事。不敢率易仰對。惟在傳考審處。懋合禮意。伏惟上裁云。領敦寧府事洪樂性。以爲今以璿源譜略中。德宗大王書嗣當否。有問議之命矣。伏念王朝典禮。至重且大。有非如臣鹵莽所敢臆對。惟在博詢處之。伏惟上裁云。左議政李福源。以爲重臣之議。槪謂嗣字。有承統繼序之義。成宗大王。旣承睿宗大王之統。則義當稱嗣於睿宗。而不當稱嗣於德宗。其說固有據。而謹按譜略凡例。凡所稱嗣處。兼有男字子字之意。不稱男稱子。而乃稱嗣者。事體至重故也。若以統序言之。則太宗大王。當爲定宗大王之嗣。而書嗣於太祖之下。明宗大王。當爲仁宗大王之嗣。而書嗣於中宗之下。至於德宗睿宗。皆稱嗣於世祖。嗣字之重。在天屬而不專在於統序。可以見矣。譜略之當初撰定。必有意義。似不應只憑宗臣之私錄。到今久遠之後。非有大害於義大違於禮。則恐不可輕議釐改。伏惟上裁云。右議政金熤。以爲今以刑曹判書嚴璹所奏譜略事。至有問議大臣草記之命。事面至重。禮意至微。以臣魯莽。何敢臆見質言。仰對明命乎。竊伏念禮貴別嫌。義嚴重統。惟我成宗大王。以德宗大王之子。承睿宗大王之統。今若書嗣於德宗大王之下。而不書於睿宗。則誕育之地。雖因此而見焉。承統之重。將於何而考徵。睿宗傳此統於成宗。成宗承此統於睿宗。而書嗣則在於德宗。不在於睿宗。是承統之重。反輕於誕育之地矣。別嫌之禮重統之義。顧安在哉。若曰譜略。有繼序圖有世系焉。繼序圖則以聖神繼承之統而序之。世系則以本支內外之別而書之。世系所書嗣字。非繼嗣之嗣。乃嗣續之嗣。一字兩義。無所嫌礙云爾則似然。而實有所不然者。譜略凡例。有曰列聖大統。以世次書於首行。不敢以伯叔爲序。是卽以世系書法而言也。而曰大統曰世次。然則世系所書嗣字。豈非繼嗣之嗣字。而以承統爲重者耶。然則書嗣於德宗。而不書於睿宗者。豈不誠大段未安乎。當此譜略修正之日。合有講定釐改之道。而事係莫重。固當十分致愼。伏願更加博詢於中外知禮之人。集衆見而裁處焉。伏惟上裁云。行禮曹判書鄭尙淳。以爲今以譜略中莫重莫大之事。有此下敎之擧。如臣謏聞眛禮者。雖忝居禮官。顧何敢與議於如此莫重莫大之事乎。第念譜略之成。已過百年。當時考据。必不至如今日之久遠無稽。且以宗簿寺奉安成廟八高祖圖觀之。可據之蹟。與譜略相符。則今恐不可輕議。惟在博詢而處之。伏惟上裁云。禮曹參判金履素。以爲今以璿源譜略中莫重之事。有此下詢。而臣謏聞寡識。素昧禮學。至若邦家典禮。尤甚曚昧。顧何敢臆對於其間哉。第伏念譜略之成。已過百年。當時必有考据。似不但以宗臣私錄而書之。則到今恐難輕議。惟在博詢群議而審處之。伏惟上裁云。禮曹參議柳義養。以爲今因刑曹判書嚴璹筵奏。以璿源譜略中。睿宗大王御牒下。書以嗣成宗大王之意。有此下詢收議之擧。以臣愚見。不敢與議於至重至大之事。而伏惟成宗大王。旣承睿宗之統。而譜略則初以宗臣私錄。多有未盡處。則到今釐正之時。睿宗御牒下。書以嗣成宗大王。於禮當然。無容更議。至於睿宗御牒下。旣書以嗣成宗大王。又於德宗御牒下。亦書以嗣成宗大王。則兩牒皆書嗣字。恐或如何。而此則亦有可以旁照者矣。謹稽先大王丁丑下敎。有曰德宗則旣是直派。睿宗則成宗旣系其統。當稱孝曾孫。又曰德宗室則旣已追崇。此後德宗室祝式。國王上。稱孝曾孫。又曰各室祝文。旣稱嗣王。惟於德宗室。只稱國王。旣已追崇入廟。則與元宗室。豈有間哉。旣稱孝曾孫。則孝字中。已有嗣意。復何持難於嗣字。一體釐改。自先大王有此下敎以後。睿宗德宗兩室祝。皆稱孝曾孫嗣王臣。至今遵行。則今此譜略中德宗睿宗兩御牒下。竝書嗣字。恐不爲無所據也。事係重大。博詢諸臣。務歸至當。幸甚云矣。時原任大臣及禮官之議如此。上裁。何如。傳曰。事係重大。理宜審愼。問于知禮之臣決之。實爲便當。發遣禮官。問議在外儒臣以聞。
정조 7년
吳載純。以禮曹言啓曰。皇壇壇上祭器等物。每年孟春。戶禮曹堂上奉審事定式矣。今正月二十日。臣曹與戶曹堂上。奉審後稟處。何如。傳曰。允。
정조 7년
李在學。以兵曹言啓曰。今正月十七日武臣堂上朔試射日次。而專經文臣殿講相値。不得爲之之意。敢啓。傳曰。知道。
정조 7년
又以禁衛營言啓曰。本營哨官張福綏。受由過限。依例汰去之意。敢啓。傳曰。知道。
정조 7년
柳誼。以刑曹言啓曰。罪人吳奎源梁濟基。上曹庭討逆綸音。與崇儒術綸音。謄給下送全羅監營。參酌決放事。命下矣。依傳敎。臣等卽爲開坐。罪人吳奎源梁濟基等上曹庭。以傳敎內辭意。分付後。討逆綸音及崇儒術綸音。各一本謄給。竝卽押送于該道道臣之意。敢啓。傳曰。知道。
정조 7년
禁府啓目。永柔縣令尹翊東原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 7년
又啓目。咸從兼任江西前縣監洪秉文原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 7년
正言魚錫齡上疏曰。伏以。天佑宗祊。吉慶洊臻。寶鑑告成於太廟。而曠典克擧。英考躋享於世室。而聖孝彌光。元子定號。國本永鞏。基億載無疆之休。副八域延頸之望。凡有血氣之倫。莫不懽欣鼓舞。而歲籥聿改。景命維新。群凶就戮。上告下布。慶忭之忱。曷有其極。仍伏念。臣猥以疎逖之微踪。偏蒙記有之聖念。薇垣新除。又出特旨。前後恩榮。感結肝肺。朝參有命。義難逡巡。而一登前席。百醜畢露。合啓做錯。隨長僚而無異。獨避同參。與諸臺而均失。問備薄勘。未足少贖。而儒臣請罷。固所甘心。處置勉出。無以抗顔。情旣難强。衆所共知。則一體現告。宜無異同。而迺蒙聖明。曲賜分開。以惶以感。隕結莫報。而前旣請罷。後入現告。則官同已遞。勢難强出。自是厥後。兩値動駕。而未參陪扈之班。四承召牌。而徒積逋慢之罪。瞻天隕越。無地容措。幸覩天誅之夬行。又當縟儀之載擧。則以平日沐浴之義。豈敢後忭賀之班。而情勢所拘。又未進參。虧分闕禮。罪上添罪。敢陳短章。略暴衷懇。伏乞聖慈。亟賜鐫削。以安微分。仍治臣罪。以肅朝綱。千萬幸甚。臣旣不敢以臺職自居。則固不宜贅及他說。而顧今誅凶之典雖擧。元惡尙在。討逆之義雖伸。王章猶屈。則不容泯默。略此尾陳焉。噫嘻。痛矣。鄭妻是何等凶逆。德相又何等劇賊也。根柢群凶。潛售危逼之計者鄭妻也。倡出四字。煽動稱兵之謀者德相也。雖以獜謙之凶。而非鄭妻則無以窩窟。雖以仁京之逆。而非德相則無以嚆矢。寸臠尺剮。猶不足少洩神人之憤。而殿下。於鄭妻則八年容貸。一任假息。終因霈澤之旁流。旋命內地之移置。而令不由於喉院。事不關於王府。啓後來無窮之弊。拒大小共憤之請。每引龍妻。比而同之。臣未敢知龍妻之惡。孰與鄭妻之罪。關宗社。爲覆載難容之逆哉。蓋龍妻則罪異首惡。恩或可以掩義。故我孝廟。以大舜親愛之心。篤傲象源源之情。特命宥還。以盡全保之道。而今此鄭妻。卽其巨魁也。殿下按行周公之法。以嚴管蔡之誅。則乃所以法孝廟也。雖其用法不同。均得乎義理之正。而春生秋殺。竝歸乎天地之仁也。豈可以此方彼。終屈王法乎。殿下。於德相則始貸獨柳之誅。姑施寄棘之罰。終致譸張誑惑。嘯聚凶徒。而及其凶圖綻露。逆節昭著。則千里拿來。一不刑訊。徑斃獄中。全其首領。五刑之用。幾乎熄矣。亂逆之輩。何所懼乎。今雖不能臠莾肉。而斬敦屍。至於孥籍之典。自是當律。而群請迭發。一不允從。至以先朝受敎爲敎。臣愚死罪。竊以爲我先大王深仁厚澤。與天合德。追施之禁。蓋慮首從之未分。情節之未覈耳。豈可以德相之大逆。而竝靳追施耶。噫。此等凶逆之尙逭當律。莫非群下之罪也。前箚後啓。不過已陳之句語。日玩月愒。反歸塞責之文具。進不能沬血飮泣。碎首天陛。退不能務積誠意。冀回宸聽。則有不足以孚格天心。助成乾斷。而上下相持。徒損國體也。然滄海浮天。不以涓涔之細流而息其瀾。太陽亭午。不以螢爝之無補而移其光。以殿下之明聖。履天位而行天討。則顧何待群下之力請也哉。虞帝之罪四凶。未必有資於廷諍。孔聖之誅正卯。蓋亦無賴於人言。必討則討。當斷而斷。伏願聖明。亟加三思。鄭妻德相。夬施當施之律。斷不可已也。臣無任激切屛營祈懇之至。答曰。省疏具悉。諸批已悉及之矣。爾其勿辭察職。
정조 7년
癸卯正月十六日午時。上御慈慶殿。軍士房承旨。與戶曹判書入侍時。戶曹判書李性源。左承旨李在學。假注書鄭萬始。記注官金鳳顯。記事官李祖承。以次進伏訖。上曰。戶判與本曹郞廳。同爲奉審殿內。可也。性源承命出。與佐郞趙時淳。偕入奉審訖。命退。諸臣以次退出。
정조 7년
癸卯正月十六日申時。上御誠正閣。左副承旨入侍。召對同爲入侍時。直提學徐有防。左副承旨朴天行。參贊官柳誼。檢校直閣金載瓚。侍讀官鄭在信。檢討官嚴思晩。假注書鄭萬始。記注官金鳳顯。記事官李祖承。以次進伏訖。上曰。三南設賑處。合爲幾邑。而賑穀賑口之數。竝爲知入。可也。賤臣承命錄入。上曰。兵曹參議入侍事。分付。賤臣承命出。與沈有鎭偕入進伏。上曰。綸音幾許刋出乎。有鎭曰。幾至畢役矣。上曰。二直提學與左副承旨。兵曹參議。先爲退去。可也。有防天行有鎭等承命退出。命讀寶鑑。在信進讀。自第三卷第一編十二板。止十四板。思晩進讀。自十五板。止二十一板。載瓚進讀。自第二編一板。止十二板。誼進讀。自十三板。止十三板。萬始進讀。自十四板。止十四板。祖承進讀。自十五板。止十七板。上曰。各陳文義。可也。在信曰。臣則別無仰達者矣。思晩曰。宋臣范祖禹曰。欲法堯舜。當法祖宗。近來連以寶鑑。逐日開講。列聖朝治法政謨。皆於一心上做來。殿下雖於涓燕濩蠖之際。必以列聖朝心法。眞實體驗。則政令施措之間。自然合於精一之授。伏願以此加勉焉。上曰。所陳。好矣。載瓚曰。在昔太祖大王。神武天縱。開拓北鎭。爰置七州。洪功偉烈。旣是東方之所無。豊沛晉陽。無非興王之肇基。故惟我世宗大王。特下璽書於節制使金宗瑞。凡係利害形便之方。戰守慰撫之道。商確斷定。靡不用極。故北門鎖鑰。至今無事。罔非聖祖遺謨長策之所曁。伏願殿下。以聖祖之心爲心。凡於守成備禦之道。益加體念焉。上曰。所陳。好矣。誼曰。下番與閣臣所陳俱好。臣無更奏者矣。上曰。左承旨入侍事。分付。賤臣承命出。與李在學偕入進伏。上曰。經筵官先爲退去。可也。誼在信思晩等承命退出。命書傳敎曰。嶺南穡事。再昨年大歉。昨年又歉。昨年之歉。比畿湖雖曰差勝。旣承再昨年大歉之後。則雖稍實之次邑。當此窮春。民食必艱。況尤甚邑乎。以尤甚邑言之。不但無勝於畿湖。恐反不如。以其甁甖之竭已久。而飢困之迫轉甚故也。蠲稅停還。朝家所以軫恤者亦至矣。未知實惠。果無不究之歎否。見今賑事已始。又未知列邑之施設。果何如也。其果飢口精而穀物實歟。分俵及時而升斗無欠歟。嶺南多故家士族。而平時亦甘窮餓。飢歲何以資活。如或死生雖大。廉恥爲重。不忍乞憐於官府。自致顚仆於溝壑。則其爲傷惻。有甚於小民。如此之類。亦果搜抄而賙救歟。家有餘儲。分給隣里。固是厚風善俗。而荐凶之餘。富亦爲貧。勢同弩末。措手無路。而爲官長者。諉以勸分。迫令辦納。或至於典賣田産。不安生業。則惠未遍及。而害已偏受。此等之事。亦果詳愼而無錯歟。予以是憂慮交中。一息靡懈。或至當食而忘食。雖食如不能下咽。苟有可以活吾民者。夫豈有惜。內需司歲入無多。應用亦繁。而近年以來。痛加省約。稍存贏餘。且御衣所用皮物。初不進用。出付尙方之臣。勘簿以置。皆欲爲水旱饑饉之一助也。故於畿湖兩路。已給若干錢物。若以嶺南賑邑之差少而獨闕。則不特有乖於一視。於予心有缺然者。本道賑資區劃之外。特以內帑錢二千緡。御衣次貂皮一百張。下送本道。卿其量宜分俵於設賑各邑。以補賑資。雖非原設賑十四邑。外此如有私賑處。亦須差等分俵。期於均沾。噫。嶺南飢口。當以萬計。此物何足以給旬日之食。而猶且輸致於千里之外者。只出於恤民之至意。而亦欲字牧者。庶幾體予至意。少加惕勵焉耳。卿須以此明飭列邑。俾各殫竭。卿亦宜多方接濟。悉心撫摩。無負委寄之責。嗚呼。嶺南。視湖西差遠。惟遠也故。赤子之嚬呻。或難登徹。守宰之奉行。易致慢忽。而顧予爲民之念。尤切於他道者。亦遠故也。身居九重。心在蔀屋。則雖遠猶近也。如或有一民捐瘠之事。則該邑令長。必加重勘。決不寬宥設賑外列邑。亦當有以考能否而行賞罰。竝須惕念。毋怠民事。噫。惟玆之敎亶出悃愊。咨爾方伯守令。寧不體認也。仍傳曰。此下綸音。卿其祗受後。遍布列邑使窮春民情。賴以支安。如是而守宰不察。民有流離。道有餓殍。焉用此守宰爲哉。繡衣廟堂。纔已抄啓。行將抽栍列邑。從近差遣。至於賑邑。又當發遣宣傳官或備邊郞。無時探察。以此意預令守宰知悉。毋或一毫放心。此乃先甲之令。益加惕念事下諭于慶尙道觀察使處。又命書傳敎曰。向來堂啓。不過是無隱之言。豈可以此。仍作難出之端乎。況此甄用之命。出於慰慈心也。兼欲以時承候也。分義道理。俱不宜一味退處。知中樞金漢耆。使之斯速肅命。仍令承候慈殿。又命書傳敎曰。向已曲諒。今無異同。況今本曹參判。亦有情勢。勢難行公。如是之際。曠官可悶。文案亦有釐正事。有難付之生手。刑曹參判趙時俊許遞。前參判李崇祜本職。亦爲許遞。仍任前職。又命書榻敎曰。右承旨許遞。前望單子入之。賤臣承命出傳。持前望以入。命書榻敎曰。新除授承旨。牌招察任。命退。承史以次退出。
정조 7년
行都承旨吳載純坐。左承旨李在學坐。右承旨朴天行坐。左副承旨李時秀坐直。右副承旨李文源未肅拜。同副承旨柳誼坐直。注書趙衍德仕一員未差。假注書鄭萬始仕直。事變假注書馬思人仕。
정조 7년
以領議政徐命善六度呈辭。傳于吳載純曰。安心調理事。遣史官。傳諭。
정조 7년
以明日常參經筵。取稟。傳于吳載純曰。爲之。只朝講。
정조 7년
以大司諫林蓍喆。正言李亮載魚錫齡。掌令李宗燮李延伋。持平韓晩裕尹致性牌不進罷職傳旨。傳于柳誼曰。只推。
정조 7년
李在學啓曰。明日常參朝講。兩司當爲備員。而大司憲未差。大司諫林蓍喆。正言李亮載魚錫齡。掌令李延伋李宗燮。持平韓晩裕尹致性牌不進罷職傳旨捧入。執義成德朝。獻納尹尙東在外。司諫李重馥引避退待。無進參之員。何以爲之乎。敢稟。傳曰。在外人許遞與未差之代。政官牌招開政。引避人。玉堂自可處置矣。
정조 7년
傳于李在學曰。明日常參有命。且欲行朝講。無情勢之政官。豈宜無端違牌。從重推考。更卽牌招開政。
정조 7년
以成均館直講姜鳳瑞。博士車亨衢。前佐郞崔顯重。承文院副正字李翼晉沈晉賢趙濟魯等文臣。殿講時居不禁推傳旨。傳于柳誼曰。其中有新及第人。處分不可異同。今番特爲分揀。
정조 7년
以左議政李福源焚黃呈辭。傳于吳載純曰。給由馬澆奠床備給。
정조 7년
柳誼啓曰。右副承旨李文源。不爲出肅。卽爲牌招察任。何如。傳曰。允。
정조 7년
又啓曰。卽者校理鄭在信。謂有親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 7년
有政。吏批。判書金鍾秀在外未肅拜。參判金履素進。參議兪彦鏶在外未肅拜。承旨李在學進。啓曰。判書金鍾秀。參議兪彦鏶。俱在外未肅拜。小臣獨政未安。何以爲之。敢稟。傳曰。仍爲之。以任希敎爲大司憲。李身晦爲執義。李鼎揆爲獻納。權以綱爲修撰。趙鼎鎭爲大司成。申曮爲兵曹佐郞。李喜永爲恭陵令。尹行儼爲漢城主簿。鄭東驥爲掌苑別提。李㻋爲司宰主簿。李命瑀爲禁府都事。完川君單李明奎。兵批。判書鄭好仁進。參判鄭昌順病。參議沈有鎭病。參知李夔入直。承旨柳誼進。副司直李敬養趙時俊趙鼎鎭林錫喆尹得毅。以上竝單付。
정조 7년
柳誼啓曰。明日常參。兩司當爲進參。新除授大司憲任希敎。執義李身晦。獻納李鼎揆。竝待開門牌招。大司諫林蓍喆。正言李亮載魚錫齡。掌令李宗燮李延伋。持平韓晩裕尹致性。旣有只推之命。一體牌招。何如。傳曰。允。
정조 7년
又啓曰。明日常參。九卿當爲備員。而判尹鄭昌聖病不進。待開門牌招。何如。傳曰。允。
정조 7년
傳于柳誼曰。承旨前望單子入之。
정조 7년
以洪忠監司待用刑之類蕩滌事啓本。傳于柳誼曰。請刑之類。亦竝蕩滌。
정조 7년
以黃海監司待用刑之類蕩滌事啓本。傳于柳誼曰。請刑之類。亦竝蕩滌。
정조 7년
以原春監司待用刑之類蕩滌事啓本。傳于柳誼曰。請刑之類。亦竝蕩滌。
정조 7년
以平安監司待用刑之類蕩滌事狀啓。傳于柳誼曰。請刑之類。亦竝蕩滌。
정조 7년
以洪忠監司敗船罪人移送原籍官啓本。傳于柳誼曰。禹世英。如未放送。一體放送事。分付。
정조 7년
吏曹判書金鍾秀疏曰。伏以。天佑我宗祊。劇逆元惡。悉伏王誅。盈庭賀騰。率土歡均。臣旣省覺尙存。不敢偃處田野。僅僅擔曳寸進。纔到城闉。召牌三降。及詣禁門。入侍有命。而寸步不能自運。一向坐犯違傲。惶恐震懍。求死不得。曾不終日。特地恩言。遽下於席藁俟勘之中。狗馬賤疾。曲蒙天日之照燭。至有俟間肅命下去之敎。愛欲其生之德意。藹若陽春。臣病中奉讀。感淚無從。第臣病狀。首尾五旬。已到難醫。況今癖氣觸冷。一倍肆毒。膨亘衝上。頃刻欲絶。倘更一日濡滯。實有生行死歸之慮。玆不得不留章徑發。以爲歸死故山之計。噫。聖渥愈隆。而臣罪愈積。孤恩負德。萬死猶甘。伏乞聖明。亟命有司。重勘臣方命擅行之罪。以肅朝綱。以安私心焉。臣無任屛營祈懇之至。答曰。省疏具悉。聞已徑發。殊極悵歎。卿其勿辭。俟少間。須卽上來肅命。